text: Fyldt gyllevogn kørte i grøften for at undgå trafikuheld
  11 januar 2018 kl. 13.03
  En væltet gyllevogn var torsdag formiddag årsagen til, at Løjervej i Agtrup øst for Kolding blev afspærret.
  Det var en hurtig beslutning, der sendte den fyldte gyllevogn en tur i grøften. På den måde blev et trafikuheld undgået. Chaufføren reagerede nemlig promte, da en modkørende bil dukkede op.
   Til gengæld skete der et mindre udslip af gylle i naturen.
  Miljøvagten fra det fælleskommunale beredskab i Trekantområdet blev tilkaldt. Han kunne dog hurtigt konstatere, at det meste af de mellem 15 og 20 kubikmeter gylle fortsat var i tanken.
  En anden gyllevogn blev tilkaldt, og efterfølgende blev gyllen suget ud af den forulykkede tankvogn.
  Ingen kom alvorligt til skade ,men chaufføren blev efterfølgende behandlet for skader på skadestuen.
  